
Juulis 2006 võttis ÜRO Majandus- ja Sotsiaalnõukogu (ECOSOC) vastu resolutsiooni, millega tunnustati Bangalore’i põhimõtteid kui 1985. aasta ÜRO kohtute sõltumatuse aluspõhimõtete edasist arengut ja täiendust. ECOSOC kutsus liikmesriike üles julgustama oma kohtuid võtma käesolevaid põhimõtteid arvesse kohtunike ametialast käitumist käsitlevate eeskirjade läbivaatamisel või väljatöötamisel.


ECOSOC 2006/23
KOHTUNIKE KÄITUMISE ALUSPÕHIMÕTETE TUGEVDAMINE

Majandus- ja Sotsiaalnõukogu,

tuletades meelde Ühinenud Rahvaste Organisatsiooni põhikirja, milles liikmesriigid kinnitavad muu hulgas oma otsustavust kehtestada tingimused, mis võimaldavad tagada õigluse, saavutamaks rahvusvahelist koostööd inimõigustest ja põhivabadustest kinnipidamise edendamisel ja soodustamisel ilma igasuguse diskrimineerimiseta,
tuletades samuti meelde inimõiguste ülddeklaratsiooni, milles sätestatakse eelkõige põhimõtted nagu võrdsus seaduse ees, süütuse presumptsioon ning õigus õiglasele ja avalikule asja arutamisele pädevas, sõltumatus ja erapooletus seaduse alusel moodustatud kohtus,
tuletades lisaks meelde majanduslike, sotsiaalsete ja kultuuriliste õiguste rahvusvahelist pakti ning kodaniku- ja poliitiliste õiguste rahvusvahelist pakti,[footnoteRef:1] mis mõlemad tagavad nende õiguste kasutamise, ning et kodaniku- ja poliitiliste õiguste rahvusvaheline pakt tagab täiendavalt õiguse kohtupidamisele ilma põhjendamata viivituseta, [1:  Peaassamblee resolutsioon 2200 A (XXI), lisa.] 

tuletades meelde Ühinenud Rahvaste Organisatsiooni korruptsioonivastast konventsiooni,[footnoteRef:2] mille artiklis 11 kohustatakse konventsiooniosalisi kooskõlas oma õigussüsteemide aluspõhimõtetega ja ilma, et see kahjustaks kohtute sõltumatust, võtma meetmeid kohtunike aususe ja rikkumatuse suurendamiseks ning kohtunike korruptsioonivõimaluste ennetamiseks, sealhulgas kohtunike käitumiseeskirju, [2:  Peaassamblee resolutsioon 58/ 4, lisa.] 

olles veendunud, et kohtunike korruptsioon õõnestab õigusriigi põhimõtet ja mõjutab üldsuse usaldust kohtusüsteemi vastu, 
olles samuti veendunud, et kohtunike ausus ja rikkumatus, sõltumatus ja erapooletus on inimõiguste tõhusa kaitse ja majandusarengu olulised eeltingimused,
tuletades meelde peaassamblee 29. novembri 1985. aasta resolutsiooni 40/32 ja 13. detsembri 1985. aasta resolutsiooni 40/146, milles assamblee kinnitas 26. augustist 6. septembrini 1985 Milanos toimunud ÜRO kuritegevuse ennetamise ja õigusrikkujate kohtlemise seitsmendal kongressil vastu võetud kohtute sõltumatuse aluspõhimõtted,[footnoteRef:3] [3:  Vt ÜRO kuritegevuse ennetamise ja õigusrikkujate kohtlemise seitsmes kongress, Milano, 26. august – 6. september 1985: sekretariaadi koostatud aruanne (ÜRO väljaanded, Sales No. E.86.IV.1), chap. I, sect. D.2, lisa.] 

tuletades samuti meelde 29. aprillist kuni 8. maini 1995 Kairos toimunud ÜRO kuritegevuse ennetamise ja õigusrikkujate kohtlemise üheksandal kongressil vastu võetud soovitusi[footnoteRef:4] kohtute sõltumatuse ja erapooletuse ning prokuratuuri- ja õigusteenistuste nõuetekohase toimimise kohta kriminaalmenetluse valdkonnas, [4:  Vt A/CONF.169/16/Rev.1, chap. I, resolution 1, sect. III.] 

tuletades lisaks meelde, et 2000. aastal kutsus sekretariaadi rahvusvahelise kriminaalpreventsiooni keskus rühma üldise õiguse traditsiooniga riikide ülemkohtute esimehi üles töötama välja kohtunike aususe ja rikkumatuse kontseptsiooni, mis oleks kooskõlas kohtute sõltumatuse põhimõttega ning mis võiks avaldada positiivset mõju kohtute käitumisstandardile ja tõsta üldsuse usaldust õigusriigi vastu,
tuletades meelde 2001. aastal Indias Bangalore’is* toimunud kohtunike aususe ja rikkumatuse tugevdamise töörühma teist kohtumist, kus ülemkohtute esimehed tunnistasid vajadust kohtunike aususe ja rikkumatuse üldtunnustatud standardite järele ja koostasid Bangalore’i põhimõtted kohtunike käitumise kohta,[footnoteRef:5] [5: * 1. novembril 2014 teatas Karnataka osariigi peaminister osariigi pealinna nime ametliku kirjapildi muutumisest. Uut nimekuju – Bengaluru – põhjendati asjaoluga, et selle hääldus on kannada keelele omasem (vt nt https://www.ibtimes.co.in/bangalore-mysore-other-karnataka-cities-be-renamed-1-november-611683). Eesti nõustus India sooviga ja keelekorraldajad määrasid samal aastal põhinimekujuks Bengaluru (vt nt kohanimede andmebaas, http://www.eki.ee/knab/p_mm_et.htm). Et aga endine nimi on kohtunikkonna hulgas levinud, kasutatakse siinses tekstis mitteametlikku nimekuju Bangalore.
E/CN.4/2003/65, lisa.] 

tuletades samuti meelde, et kohtunike aususe ja rikkumatuse tugevdamisega tegelev töörühm viis seejärel läbi ulatuslikud konsultatsioonid enam kui kaheksakümne riigi kohtunikega kõigist õigustraditsioonidest, mille tulemusel kiideti kohtunike käitumise Bangalore’i põhimõtted heaks eri kohtufoorumeil, sealhulgas 25.–26. novembril 2002 Haagis toimunud ülemkohtute esimeeste ümarlauakohtumisel, millel osalesid tsiviilõiguse traditsiooni kõrgemad kohtunikud ja Rahvusvahelise Kohtu kohtunikud,
tuletades lisaks meelde inimõiguste komisjoni resolutsiooni 2003/43 kohtunike, vandekohtunike ja õigusassessorite sõltumatuse ja erapooletuse ning advokaatide sõltumatuse kohta, milles komisjon võttis teadmiseks kohtunike käitumise Bangalore’i põhimõtted ja juhtis neile põhimõtetele liikmesriikide, asjaomaste ÜRO organite ning valitsustevaheliste ja valitsusväliste organisatsioonide tähelepanu eesmärgiga, et viimatinimetatud neid kaaluksid,
tuletades meelde inimõiguste komisjoni resolutsiooni 2003/39 kohtusüsteemi aususe ja rikkumatuse kohta, milles komisjon rõhutas ausust ja rikkumatust kui olulist eeltingimust inimõiguste kaitsmiseks ja selle tagamiseks, et õigusemõistmisel ei esineks diskrimineerimist,
1. kutsub liikmesriike üles kooskõlas oma siseriiklike õigussüsteemidega julgustama oma kohtuid võtma kohtunike ametialast ja eetilist käitumist käsitlevate eeskirjade läbivaatamisel või väljatöötamisel arvesse käesolevale resolutsioonile lisatud kohtunike käitumise Bangalore’i põhimõtteid;
2. rõhutab, et kohtunike käitumise Bangalore’i põhimõtted kujutavad endast edasist arengut ja täiendust kohtute sõltumatuse aluspõhimõtetele, mille peaassamblee kiitis heaks oma resolutsioonides 40/32 ja 40/146;
3. tunnustab olulist tööd, mida on teinud kohtunike aususe ja rikkumatuse tugevdamisega tegelev töörühm ÜRO narkootikumide ja kuritegevuse büroo egiidi all ning muud rahvusvahelised ja piirkondlikud õigusfoorumid, mis aitavad välja töötada ja levitada standardeid ja meetmeid kohtute sõltumatuse, erapooletuse ning aususe ja rikkumatuse tugevdamiseks;
4. palub, et ÜRO narkootikumide ja kuritegevuse büroo jätkaks olemasolevate eelarveväliste vahendite piires, samas välistamata olemasolevate vahendite kasutamist büroo tavapärasest eelarvest[footnoteRef:6] ja eelkõige selle ülemaailmse korruptsioonivastase võitluse programmi kaudu, kohtunike aususe ja rikkumatuse tugevdamisega tegeleva töörühma töö toetamist; [6:  Käesolev sõnastus ei anna alust tavapärase eelarve suurendamiseks ega täiendavate suurendamiste taotlemiseks.] 

5. avaldab tunnustust liikmesriikidele, kes on teinud vabatahtlikke annetusi ÜRO narkootikumide ja kuritegevuse büroole, et toetada kohtunike aususe ja rikkumatuse tugevdamise töörühma tööd;
6. kutsub liikmesriike üles tegema vastavalt vajadusele vabatahtlikke makseid ÜRO kriminaalpreventsiooni ja kriminaalmenetluse fondi, et toetada kohtunike aususe ja rikkumatuse tugevdamisega tegelevat töörühma, ning jätkama ülemaailmse korruptsioonivastase võitluse programmi kaudu tehnilise abi andmist arengumaadele ja üleminekujärgus majandusega riikidele vastavalt taotlustele, eesmärgiga tugevdada nende kohtute ausust ja rikkumatust ning suutlikkust;
7. kutsub samuti liikmesriike üles esitama peasekretärile oma seisukohad kohtunike käitumise Bangalore’i põhimõtete kohta ja tegema vajaduse korral ettepanekuid nende muutmiseks;
8. palub, et ÜRO narkootikumide ja kuritegevuse büroo kutsuks olemasolevate eelarveväliste vahendite piires, samas välistamata olemasolevate vahendite kasutamist büroo tavapärasest eelarvest,[footnoteRef:7] koostöös kohtunike aususe ja rikkumatuse tugevdamise töörühma ning muude rahvusvaheliste ja piirkondlike õigusfoorumitega kokku valitsustevahelise avatud eksperdirühma, et töötada välja tehniline juhend, mida kasutatakse tehnilise abi andmiseks kohtunike aususe ja rikkumatuse ning suutlikkuse suurendamise eesmärgil, ning kommentaari kohtunike käitumise Bangalore’i põhimõtete kohta, võttes arvesse liikmesriikide väljendatud seisukohti ja soovitatud muudatusi; [7:  Käesolev sõnastus ei anna alust tavapärase eelarve suurendamiseks ega täiendavate suurendamiste taotlemiseks.] 

9. palub peasekretäril anda kriminaalpreventsiooni ja kriminaalmenetluse komisjonile selle 16. istungjärgul aru käesoleva resolutsiooni rakendamise kohta.
LISA
Kohtunike käitumise Bangalore’i põhimõtted
ARVESTADES, et inimõiguste ülddeklaratsioonis tunnustatakse aluspõhimõtet, mille kohaselt on igal inimesel tema õiguste ja kohustuste kindlaksmääramisel ja temale esitatud kriminaalsüüdistuste läbivaatamisel täieliku võrdsuse alusel õigus sellele, et tema asja arutaks õiglaselt ja avalikult sõltumatu ja erapooletu kohus,
ARVESTADES, et kodaniku- ja poliitiliste õiguste rahvusvaheline pakt[footnoteRef:8] tagab, et kõik isikud on kohtute ees võrdsed ning et igaühel on õigus mis tahes talle esitatud kriminaalsüüdistuse läbivaatamisel või tema õiguste ja kohustuste kindlaksmääramisel mingi tsiviilprotsessi käigus kohtuasja õiglasele ja avalikule arutamisele pädeva, sõltumatu ja erapooletu kohtu poolt, mis on loodud seaduslikul alusel, [8:  Peaassamblee resolutsioon 2200 A (XXI), lisa.] 

ARVESTADES, et eespool nimetatud aluspõhimõtteid ja õigusi tunnustatakse või kajastatakse ka piirkondlikes inimõigusi käsitlevates õigusaktides, riikide põhiseadustes, seadustes ja üldises õiguses, samuti kohtulikes tavades ja traditsioonides,
ARVESTADES, et pädeva, sõltumatu ja erapooletu kohtunikkonna tähtsust inimõiguste kaitsmisel rõhutab asjaolu, et kõigi teiste õiguste rakendamine sõltub lõppkokkuvõttes nõuetekohasest õigusemõistmisest,
ARVESTADES, et pädev, sõltumatu ja erapooletu kohtunikkond on samuti hädavajalik selleks, et kohtud saaksid täita oma rolli põhiseaduslikkuse ja õigusriigi kaitsmisel,
ARVESTADES, et üldsuse usaldus kohtusüsteemi ning kohtunikkonna moraalse autoriteedi ning aususe ja rikkumatuse vastu on kaasaegses demokraatlikus ühiskonnas äärmiselt oluline,
ARVESTADES, et on oluline, et kohtunikud nii individuaalselt kui ka kollektiivselt hoiaksid aus ja lugupidamises kohtunikuametit kui üldsuse antud usaldust ning püüaksid suurendada ja säilitada usaldust kohtusüsteemi vastu,
ARVESTADES, et esmane vastutus kohtunike käitumise kõrgete standardite edendamise ja säilitamise eest lasub iga riigi kohtunikkonnal,
NING ARVESTADES, et kohtute sõltumatuse aluspõhimõtete[footnoteRef:9] eesmärk on tagada ja edendada kohtute sõltumatust ning need on suunatud eeskätt riikidele, [9:  Vt ÜRO kuritegevuse ennetamise ja õigusrikkujate kohtlemise seitsmes kongress, Milano, 26. august – 6. september 1985: sekretariaadi koostatud aruanne (ÜRO väljaanded, Sales No. E.86.IV.1), chap. I, sect. D.2, lisa.] 

JÄRGMISED PÕHIMÕTETTED on mõeldud kohtunike eetilise käitumise standardite kehtestamiseks. Nende eesmärk on anda kohtunikele suuniseid ja pakkuda kohtunikkonnale raamistik kohtunike tegevuse reguleerimiseks. Samuti on nende eesmärk aidata täidesaatva ja seadusandliku võimu liikmetel ning juristidel ja üldsusel kohtunikkonda paremini mõista ja toetada. Need põhimõtted eeldavad, et kohtunikud vastutavad oma käitumise eest asjakohaste institutsioonide ees, mis on loodud kohtustandardite säilitamiseks ning mis on ise sõltumatud ja erapooletud, ning nende eesmärk on täiendada olemasolevaid kohtunikele siduvaid õigus- ja käitumisnorme, mitte neist kõrvale kalduda.
Esimene väärtus
Sõltumatus
Põhimõte
Kohtunike sõltumatus on õigusriigi eeltingimus ja õiglase kohtuliku arutamise põhitagatis. Seepärast peab kohtunik kaitsma ja demonstreerima kohtunike sõltumatust nii selle individuaalsetes kui ka institutsioonilistes aspektides.
Kohaldamine
1.1. Kohtunik täidab õigusemõistmise funktsiooni sõltumatult, lähtudes kohtuniku hinnangust asjaoludele ning mõtestades õigust kohusetundlikult, ilma igasuguste otseste või kaudsete kõrvaliste mõjutuste, ajendite, surve, ähvarduste või sekkumiseta ükskõik kellelt või mis tahes põhjusel.
1.2. Kohtunik säilitab sõltumatuse ühiskonna suhtes tervikuna ning konkreetsete poolte suhtes vaidluses, mida ta peab lahendama.
1.3. Kohtunik peab mitte üksnes olema vaba ebasobivatest sidemetest täidesaatva ja seadusandliku võimuga ning nende võimude mõjust, vaid ta peab näima neist vabana ka mõistlikule kõrvalseisjale.
1.4. Kohtuniku ametiülesannete täitmisel on kohtunik sõltumatu kolleegidest otsuste tegemisel, mida kohtunik on kohustatud tegema iseseisvalt.
1.5. Kohtunik soodustab ja toetab kohtuniku ametiülesannete täimiseks vajalikke tagatisi, et säilitada ja suurendada kohtute institutsioonilist ja tegevuse sõltumatust.
1.6. Kohtunik näitab üles ja edendab kõrgeid käitumisstandardeid, et suurendada üldsuse usaldust kohtunikkonna vastu, mis on kohtute sõltumatuse säilitamiseks määrava tähtsusega.
Teine väärtus
Erapooletus
Põhimõte
Erapooletus on kohtunikuameti nõuetekohaseks täitmiseks hädavajalik. See ei puuduta mitte ainult otsust ennast, vaid ka otsuse tegemise protsessi.
Kohaldamine
2.1. Kohtunik täidab oma ametiülesandeid ilma soosingu, kallutatuse ja eelarvamuseta.
2.2. Kohtunik tagab, et tema käitumine nii kohtus kui ka väljaspool seda säilitab ja suurendab üldsuse, õiguselukutse esindajate ja menetlusosaliste usaldust kohtuniku ja kohtu erapooletuse vastu.
2.3. Mõistlikkuse piires minimeerib kohtunik oma käitumises juhud, mil ta peab asja arutamisest või otsustamisest taanduma.
2.4. Kohtunik ei tee asja menetlemise ajal ega enne menetluse võimalikku kohtuniku ette jõudmist teadlikult märkusi, mille puhul on mõistlikult alust arvata, et need võivad mõjutada vastava menetluse tulemust või kahjustada protsessi ilmset õiglust, samuti ei tee kohtunik avalikult ega muul viisil märkusi, mis võiksid mõjutada mis tahes isiku või küsimusega seotud õiglast kohtulikku arutamist.
2.5. Kohtunik taandab end mis tahes menetlusest, milles ta ei ole suuteline asja erapooletult lahendama või mille puhul võib mõistlikule kõrvalseisjale tunduda, et kohtunik ei ole suuteline asja erapooletult lahendama. 
Sellised menetlused hõlmavad muu hulgas juhtumeid, kus:
a) kohtunikul on poole suhtes tegelik kallutatus või eelarvamus või on tal isiklikud teadmised menetlusega seotud vaidlusalustest tõenduslikest asjaoludest;
b) kohtunik andis vaidlusaluses asjas varem õigusnõu või oli tunnistajaks arutatava juhtumi asjaolude kohta; või
c) kohtunikul või tema pereliikmel on majanduslik huvi vaidluse tulemuse suhtes;
tingimusel, et kohtuniku taandamine ei ole nõutav, kui asja arutamiseks ei ole võimalik moodustada muud kohut, või kui kiireloomuliste asjaolude tõttu võib tegevusetus põhjustada tõsiseid puudujääke õigusemõistmises.
Kolmas väärtus
Ausus ja rikkumatus
Põhimõte
Ausus ja rikkumatus on kohtunikuameti nõuetekohaseks täitmiseks hädavajalik.
Kohaldamine
3.1. Kohtunik tagab, et tema käitumine on mõistliku kõrvalseisja vaatenurgast laitmatu.
3.2. Kohtuniku kombed ja käitumine peavad kinnitama inimeste usku kohtunike aususesse ja rikkumatusse. Õigusemõistmine ei pea mitte üksnes olema õiglane, vaid sellisena ka näima.
Neljas väärtus
Kohane käitumine
Põhimõte
Kohtunik peab kõiki oma ülesandeid täites käituma kohaselt ja tema käitumine peab ka näima kohane.
Kohaldamine
4.1. Kohtunik väldib kõigis oma tegevustes ebakohasust ja ebakohast muljet.
4.2. Olles üldsuse pideva terava tähelepanu all, peab kohtunik aktsepteerima isiklikke piiranguid, mida tavakodanik võib pidada koormavaks, ning tegema seda vabast tahtest. Eelkõige käitub kohtunik viisil, mis on kooskõlas kohtunikuameti väärikusega.
4.3. Kohtunik peab isiklikes suhetes tema kohtus regulaarselt praktiseerivate õiguselukutse esindajatega vältima olukordi, mis võivad mõistlikult anda alust kahtlustada soosivat või erapoolikut käitumist või jätta mulje sellisest käitumisest.
4.4. Kohtunik ei osale sellise kohtuasja lahendamisel, milles mõni kohtuniku pereliige esindab menetlusosalist või on asjaga mis tahes viisil seotud.
4.5. Kohtunik ei luba kasutada kohtuniku elukohta õiguselukutse esindajal klientide või teiste õiguselukutse esindajate vastuvõtmiseks.
4.6. Kohtunikul, nagu igal teisel kodanikul, on õigus väljendus-, veendumus-, ühinemis- ja kogunemisvabadusele, kuid nende õiguste teostamisel käitub kohtunik alati viisil, mis säilitab kohtunikuameti väärikuse ning kohtu erapooletuse ja sõltumatuse.
4.7. Kohtunik peab olema teadlik nii oma isiklikest kui ka varahooldusega seotud majanduslikest huvidest ning teeb mõistlikke jõupingutusi, et saada teavet oma pereliikmete majanduslike huvide kohta.
4.8. Kohtunik ei luba oma perekondlikel, sotsiaalsetel või muudel suhetel ebakohaselt mõjutada oma käitumist ja otsustusi kohtunikuna.
4.9. Kohtunik ei kasuta ega võimalda kasutada kohtunikuameti prestiiži kohtuniku enda, oma pereliikme ega kellegi teise erahuvide edendamiseks, samuti ei tohi kohtunik jätta ega lubada teistel jätta muljet, et keegi on eriseisundis, mis võib ebakohaselt mõjutada kohtunikku tema ametiülesannete täitmisel.
4.10. Kohtuniku poolt kohtunikuameti täitmisel saadud konfidentsiaalset teavet ei tohi kohtunik kasutada ega avaldada ühelgi eesmärgil, mis ei ole seotud kohtuniku ametiülesannetega.
4.11. Kui see ei takista kohtuniku ametiülesannete nõuetekohast täitmist, võib kohtunik:
a) kirjutada, pidada loenguid, õpetada ja osaleda õiguse, õigussüsteemi, õigusemõistmise või nende teemadega seotud tegevustes;
b) ilmuda avalikule kuulamisele ametiasutuses, mis tegeleb õiguse, õigussüsteemi, õigusemõistmise või nende teemadega seotud küsimustega;
c) tegutseda ametiasutuse või muu riikliku komisjoni, komitee või nõuandva kogu liikmena, kui selline liikmesus ei ole vastuolus kohtuniku tajutava erapooletuse ja poliitilise neutraalsusega; või
d) osaleda muus tegevuses, kui see ei kahjusta kohtunikuameti väärikust ega takista muul viisil kohtuniku ametiülesannete täitmist.
4.12. Kohtunik ei tohi kohtunikuametis olles tegutseda advokaadina.
4.13. Kohtunik võib moodustada kohtunike ühinguid või nendega liituda või osaleda teistes kohtunike huve esindavates organisatsioonides.
4.14. Kohtunik ja tema pereliikmed ei küsi ega võta vastu mis tahes kingitust, annakut, laenu ega teenet seoses millegagi, mida kohtunik on teinud või mida ta peab tegema või tegemata jätma seoses kohtuniku ametiülesannete täitmisega.
4.15. Kohtunik ei tohi teadlikult lubada kohtutöötajatel ega teistel kohtuniku mõjule, juhistele või võimule alluvatel isikutel küsida või vastu võtta mis tahes kingitust, annakut, laenu ega teenet seoses millegagi, mida on tehtud või mida peab tegema või tegemata jätma seoses kohtuniku ülesannete või funktsioonide täitmisega.
4.16. Kui seadusest ja avalikustamise õiguslikest nõuetest ei tulene teisiti, võib kohtunik vastu võtta sümboolse kingituse, autasu või hüve, mis on kohane sündmuse puhul, millega seoses see tehakse, tingimusel, et sellisele kingitusele, autasule või hüvele ei saa mõistlikult omistada eesmärki mõjutada kohtunikku ametiülesannete täitmisel või ei ole see muul viisil tajutav erapoolikuna.
Viies väärtus
Võrdsus
Põhimõte
Kohtunikuameti nõuetekohaseks täitmiseks on oluline tagada kõigi võrdne kohtlemine kohtus.
Kohaldamine
5.1. Kohtunik peab teadvustama ja mõistma ühiskonna mitmekesisust ja erinevusi, mis tulenevad erinevatest lähtepunktidest, sealhulgas, kuid mitte ainult, rassist, nahavärvist, soost, usutunnistusest, rahvuslikust päritolust, kastist, puudest, vanusest, perekonnaseisust, seksuaalsest sättumusest, sotsiaalsest ja majanduslikust seisundist ning muudest sarnastest põhjustest („asjassepuutumatud alused“).

5.2. Kohtunik ei tohi oma ametiülesannete täitmisel ei sõnade ega käitumisega väljendada kallutatust ega eelarvamust ühegi isiku või rühma suhtes lähtudes asjassepuutumatutest alustest.
5.3. Kohtunik arvestab oma ametiülesannete täitmisel asjakohaselt kõigi isikutega, sealhulgas kohtuasja poolte, tunnistajate, juristide, kohtutöötajate ja kohtunikest kolleegidega, tegemata vahet mis tahes asjassepuutumatul alusel, millel ei ole nende ülesannete nõuetekohaseks täitmiseks tähtsust.
5.4. Kohtunik ei tohi teadlikult lubada kohtutöötajatel ega teistel kohtuniku mõjule, juhistele või kontrollile alluvatel isikutel teha mis tahes asjassepuutumatul alusel vahet isikutel, kes on puutumuses kohtuniku menetluses oleva asjaga.
5.5. Kohtunik nõuab, et juristid hoiduksid kohtumenetluses sõnade või käitumisega väljendamast kallutatust või eelarvamust, mis põhineb asjassepuutumatutel alustel, välja arvatud juhul, kui need on menetluses olevas küsimuses õiguslikult asjakohased ja nende vastu saab end õiguspäraselt kaitsta.
Kuues väärtus
Asjatundlikkus ja hoolsus
Põhimõte
Asjatundlikkus ja hoolsus on kohtunikuameti nõuetekohase täitmise eeldused.
Kohaldamine
6.1. Kohtuniku ametiülesanded on ülimuslikud kõigi muude tegevuste suhtes.
6.2. Kohtunik pühendab oma ametialase tegevuse kohtuniku ametiülesannete täitmisele, mis hõlmab mitte ainult kohtuniku funktsioonide ja kohustuste täitmist kohtus ning otsuste tegemist, vaid ka muid kohtunikuameti või kohtu tegevusega seotud ülesandeid.
6.3. Kohtunik võtab mõistlikke meetmeid, et säilitada ja parandada oma teadmisi, oskusi ja isikuomadusi, mis on vajalikud kohtuniku ametiülesannete nõuetekohaseks täitmiseks, kasutades selleks koolitust ja muid võimalusi, mis tuleks kohtunikele kättesaadavaks teha viisil, mis on kohtuvõimu kontrolli all.
6.4. Kohtunik hoiab end kursis rahvusvahelise õiguse asjakohaste arengutega, sealhulgas rahvusvaheliste konventsioonide ja muude inimõiguste norme kehtestavate õigusaktidega.
6.5. Kohtunik täidab tõhusalt, õiglaselt ja mõistlikult kiiresti kõiki kohtuniku ametiülesandeid, kaasa arvatud hilisemaks kuulutamiseks määratud otsuste tegemine.
6.6. Kohtunik tagab korra ja viisakuse kõigis kohtumenetlustes ning on kannatlik, väärikas ja viisakas menetlusosaliste, vandekohtunike, tunnistajate, juristide ja teiste suhtes, kellega ta ametialaselt suhtleb. Kohtunik nõuab samasugust käitumist juristidest esindajatelt, kohtutöötajatelt ja teistelt kohtuniku mõjule, juhistele või kontrollile alluvatelt isikutelt.
6.7. Kohtunik ei tohi käituda viisil, mis on kokkusobimatu kohtuniku ametiülesannete hoolika täitmisega.
Rakendamine
Tulenevalt kohtunikuameti olemusest võtavad riikide kohtud tõhusaid meetmeid, et näha ette mehhanismid nende põhimõtete rakendamiseks, kui nende jurisdiktsioonis selliseid mehhanisme veel ei ole.
Mõisted
Käesolevas põhimõtete deklaratsioonis omistatakse kasutatud sõnadele järgmised tähendused, välja arvatud juhul, kui kontekst võimaldab või nõuab teistsugust tõlgendust:
„kohtutöötajad“ hõlmab kohtuniku isiklikku personali, sealhulgas kohtujuriste;
„kohtunik“ on mis tahes isik, kes teostab kohtuvõimu, olenemata ametinimetusest;
„kohtuniku perekond“ hõlmab kohtuniku abikaasat, poega, tütart, väimeest, miniat ja kohtuniku majapidamises elavat mis tahes muud lähisugulast või isikut, kes on kohtuniku seltsiline või töötaja;
„kohtuniku abikaasa“ hõlmab kohtuniku elukaaslast või mis tahes muud ükskõik kummast soost isikut, kes on kohtunikuga lähedastes isiklikes suhetes.

